Document ID: 32003R1669

A Bizottság 1669/2003/EK rendelete
(2003. szeptember 1.)
a vállalkozások szerkezeti statisztikáihoz előállítandó adatsorok tekintetében az 58/97/EK, Euratom tanácsi rendelet végrehajtásáról, továbbá a vállalkozások szerkezeti statisztikáihoz előállítandó adatsorokról szóló 2701/98/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 1668/2003/EK tanácsi rendelettel [1] módosított, a vállalkozások szerkezeti statisztikáiról szóló, 1996. december 20-i 58/97/EK, Euratom bizottsági rendeletre [2] és különösen annak 12. cikke ii., v., és vii. alpontjára,
mivel:
(1) Az 58/97/EK, Euratom rendelet közös keretet hozott létre a Közösségben működő hitelintézetek és nyugdíjalapok ágazatának szerkezetére, tevékenységére, teljesítményére és versenyképességére vonatkozó közösségi statisztikák elkészítésére.
(2) Az 1614/2002/EK rendelettel [3] módosított 2701/98/EK bizottsági rendelet [4] tartalmazza az 58/97/EK, Euratom rendelet végrehajtásaként továbbítandó adatsorokat. Az 58/97/EK, Euratom rendeletbe a 2056/2002/EK európai parlamenti és tanácsi rendelettel [5] beiktatott módosítások szükségessé teszik a szolgáltatandó adatsorok meghatározását és az eddigi adatsorok megfelelő módosítását.
(3) Meg kell adni, hogy milyen gyakorisággal kell a környezetvédelmi ráfordításokkal kapcsolatos kiegészítő statisztikákat összeállítani. Meg kell adni, melyik referenciaévre kell először a 2056/2002/EK, Euratom rendelet 3. cikke szerint elkészítendő statisztikák eredményeit leadni. Rögzíteni szükséges, hogy milyen bontásban kell a környezetvédelmi ráfordításokról szóló statisztikák eredményeit elkészíteni, hogy a tagállamok összehasonlítható és egységes statisztikai adatokat szolgáltassanak.
(4) Rögzíteni kell, hogy a hitelintézetekre és nyugdíjalapokra vonatkozó statisztikák eredményeit milyen bontásban kell elkészíteni, hogy a tagállamok összehasonlítható és egységes statisztikai adatokat szolgáltassanak.
(5) Az e rendeletben előírt intézkedések összhangban vannak a statisztikai programbizottság véleményével,
ELFOGADTA EZT A RENDELETET:
1. cikk
A 2701/98/EK rendelet melléklete e rendelet I. mellékletének megfelelően módosul.
2. cikk
Az eredmények bontása és az 58/97/EK, Euratom rendelet 4., 8. és 9. cikke szerinti eredmények összeállításának első referenciaéve - az említett rendelet 6. mellékletének 4. szakaszában felsorolt jellemzők vonatkozásában - az e rendelet II. mellékletében található adatsorokban kerül meghatározásra.
3. cikk
Az eredmények bontása és az 58/97/EK, Euratom rendelet 4., 8. és 9. cikke szerinti eredmények összeállításának első referenciaéve - az említett rendelet 7. mellékletének 4. szakaszában felsorolt mutatók vonatkozásában - az e rendelet III. mellékletében található adatsorokban kerül meghatározásra.
4. cikk
A tagállamok a 2001-es és az azt követő referenciaévekre vonatkozóan elkészítik az ennek a rendeletnek az 1. és 2. cikkében szereplő adatsorokat az 58/97/EK, Euratom rendelet 2. mellékletében felsorolt 21 12 0 és 21 14 0 mutatókra, valamint a 6. mellékletének 4. szakaszában felsorolt mutatókra.
A tagállamok a 2002. és az azt követő referenciaévekre vonatkozóan elkészítik az ennek a rendeletnek a 3. cikkében szereplő adatsorokat az 58/97/EK, Euratom rendelet 7. mellékletének 4. szakaszában felsorolt mutatókra.
5. cikk
Ez a rendelet az Európai Unió Hivatalos Lapjában való kihirdetését követő 20. napon lép hatályba.
Ez a rendelet teljes egészben kötelező és közvetlenül alkalmazandó valamennyi tagállamban.
Kelt Brüsszelben, 2003. szeptember 1-jén.

Labels: 4
19